*****

ΚΑΝΟΝΙΣΜΟΣ (ΕΟΚ) αριθ. 2528/87 ΤΗΣ ΕΠΙΤΡΟΠΗΣ

της 19ης Αυγούστου 1987

που τροποποιεί για τέταρτη φορά τον κανονισμό (ΕΟΚ) αριθ. 2102/84 σχετικά με τις δηλώσεις εσοδείας, παραγωγής και αποθεμάτων προϊόντων του αμπελοοινικού τομέα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1972/87 (2), και ιδίως το άρθρο 3 παράγραφος 4,

Εκτιμώντας:

ότι ο κανονισμός (ΕΟΚ) αριθ. 2102/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2467/86 (4), προέβλεψε στο άρθρο 15 ότι λόγω του ιδιαίτερου χαρακτήρα των διαρθρώσεων της παραγωγής και των διοικητικών δυσκολιών που προέκυψαν στην Ελλάδα, ορισμένες κατηγορίες παραγωγών του εν λόγω κράτους μέλους απαλλάσσονται από την υποχρέωση δήλωσης εσοδείας για τις αμπελουργικές περιόδους 1984/85, 1985/86 και 1986/87· ότι η σημερινή κατάσταση δικαιολογεί την παράταση του μέτρου αυτού για ακόμα δύο αμπελουργικές περιόδους·

ότι μια ανακρίβεια στην διατύπωση της διάταξης σχετικά με την απαλλαγή από την υποχρέωση υποβολής της δήλωσης εσοδείας σταφυλών είχε σαν αποτέλεσμα την διαφορετική εφαρμογή του μέτρου από τα κράτη μέλη· ότι κατά συνέπεια, είναι σκόπιμο να γίνει διευκρίνιση του κειμένου, εξασφαλίζοντας συγχρόνως την συνέχιση της εφαρμογής των εν λόγω διατάξεων·

ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2102/84 τροποποιείται ως εξής:

1. Στο άρθρο 1:

α) το κείμενο της παραγράφου 1 δεύτερο εδάφιο αντικαθίσταται από το ακόλουθο κείμενο:

«Απαλλάσσονται ωστόσο από τη δήλωση εσοδείας:

- οι παραγωγοί των οποίων το σύνολο της παραγωγής σταφυλιών προορίζεται για κατανάλωση ως έχει ή για αποξήρανση ή για άμεση μεταποίηση σε χυμό σταφυλής,

- οι παραγωγοί, των οποίων οι εκμεταλλεύσεις περιλαμβάνουν λιγότερα από δέκα Ares αμπέλου και των οποίων κανένα μέρος της συγκομιδής δεν τέθηκε ή δεν θα τεθεί σε εμπορία υπό οιανδήποτε μορφή.»·

β) το κείμενο της παραγράφου 2 αντικαθίσταται από το ακόλουθο κείμενο:

«2. Κατά παρέκκλιση από την παράγραφο 1 πρώτο εδάφιο και με την επιφύλαξη των υποχρεώσεων που απορρέουν από το άρθρο 2, τα κράτη μέλη μπορούν να απαλλάξουν από την δήλωση εσοδείας:

- τους παραγωγούς οι οποίοι μεταποιούν οι ίδιοι ή παραδίδουν για λογαριασμό τους, για μεταποίηση σε οίνο το σύνολο της σταφυλοπαραγωγής τους,

- οι παραγωγοί οι οποίοι συνεταιρίζονται ή συμμετέχουν σε συνεταιριστική αποθήκη οίνου ή σε ομάδα και οι οποίοι παραδίδουν το σύνολο της συγκομιδής τους υπό μορφή σταφυλιών ή/και μούστου στην εν λόγω συνεταιριστική αποθήκη ή ομάδα.»

2. Στο άρθρο 2 το κείμενο της παραγράφου 2 αντικαθίσταται από το ακόλουθο κείμενο:

«2. Όταν γίνεται χρήση της δυνατότητας που αναφέρεται στο άρθρο 1 παράγραφος 2, η δήλωση παραγωγής που αναφέρεται στην παράγραφο 1 πρέπει να περιλαμβάνει όλα τα στοιχεία σχετικά με τον προσδιορισμό της απόδοσης ανά εκτάριο της εκμετάλλευσης κάθε παραγωγού.»

3. Στο άρθρο 15 πρώτο εδάφιο οι όροι «για τις αμπελουργικές περιόδους 1984/85, 1985/86 και 1986/87» αντικαθίστανται από τους όρους «για τις αμπελουργικές περιόδους 1984/85 έως 1988/89» .

Άρθρο 2

Ο παρών κανονισμός αρχίζει να ισχύει την τρίτη ημέρα μετά την δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Αυγούστου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 184 της 3. 7. 1987, σ. 26.

(3) ΕΕ αριθ. L 194 της 24. 7. 1984, σ. 1.

(4) ΕΕ αριθ. L 211 της 1. 8. 1986, σ. 17.